ለሦስት ተቋማት የኮሚሽነሮችና የምክትል ኮሚሽነሮች ብዛት፣ የዳይሬክተሮች ስፋት፣ ሦስቱም ዘንድ የዓላማ አስፈጻሚ፣ የሰው ሀብት፣ የግዥና ፋይናንስ፣ የኦዲት፣ የለውጥ፣ የሴቶች ጉዳይ፣ ወዘተ. ተደጋጋሚ አደረጃጀቶች፣ የቢሮ ኪራይ፣ ተሽከርካሪ፣ ደመወዝና ሌላው ሥራ ማስኬጃ የትየለሌ መሆኑን ልብ ማለት ያስፈልጋል፡፡ ሦስቱም ተቋማት የመከላከልም የምርመራም ዳይሬክቶሬቶች አሏቸው፡፡ የእነዚህን ተቋማት ዓላማዎች አስተሳስሮ በአንድ አደረጃጀት ጥላ ሥራ ማምጣት አይቻልም ወይ? ነው የዚህ አስተያየት ዋና ሐሳብ፡፡ ለየብቻም ተደራጅተው እምብዛም መሠረታዊ ለውጥ ካላመጡ ፋይዳው ምንድነው? ውህደቱስ ሳይሞከር ለምን ይፈራል? በጉዳዩ ላይስ የውይይት መድረክ ለምን አይከፈትም? ባለፉት ዓመታት እንዳየነው ቀድሞ መምርያና ዋና ክፍል የነበሩትን የአንድ ተቋም የሥራ ክፍሎች በታትነንና አሳብጠን ራሳቸውን አስችለን ስላደራጀናቸው ብቻ ለውጥ አላመጣንም፡፡ ተቋማትን ማብዛት በቁሙ ለውጥ ሊያመጣ ይችላል ወይ? ብሎ በጥንቃቄ ማሰብ ያስፈልጋል፡፡
